দুবাইয়ে আটকে সোনাল চৌহান, প্রধানমন্ত্রীর কাছে কাতর আর্জি নায়িকার

ওয়েব ডেস্ক: মধ্যপ্রাচ্যে যুদ্ধ পরিস্থিতি ক্রমেই জটিল। একাধিক শহরে হামলার জেরে বাতিল হয়েছে বহু আন্তর্জাতিক বিমান। আকাশপথে অনিশ্চয়তা তৈরি হওয়ায় পরিষেবা স্থগিত করেছে এয়ার ইন্ডিয়া (Air India) ও ইন্ডিগো-সহ (Indigo) বিভিন্ন সংস্থা। এই পরিস্থিতিতেই দুবাইয়ে আটকে পড়েছেন বলিউড (Bollywood) অভিনেত্রী সোনাল চৌহান (Sonal Chauhan)। দেশে ফেরার জন্য প্রধানমন্ত্রী নরেন্দ্র মোদির (Narendra Modi) কাছে সোশ্যাল মিডিয়ায় (Social Media) কাতর আবেদন জানিয়েছেন তিনি।

ইনস্টাগ্রাম স্টোরিতে (Insagram Story) প্রধানমন্ত্রীকে ট্যাগ করে সোনাল লেখেন, মধ্যপ্রাচ্য থেকে একাধিক ফ্লাইট বাতিল হওয়ায় তিনি নিরাপদে ভারতে ফিরতে পারছেন না। বর্তমান পরিস্থিতিতে দেশে ফেরার কোনও স্পষ্ট ব্যবস্থা চোখে পড়ছে না বলেও জানান তিনি। ভারত সরকারের হস্তক্ষেপ চেয়ে সাহায্যের আবেদন করেন ‘জন্নত’ (Jannat) খ্যাত এই অভিনেত্রী। তাঁর এই পোস্ট ভাইরাল (Viral) হয়েছে নেটদুনিয়ায়, উদ্বেগ ছড়িয়েছে অনুরাগীদের মধ্যে।

আরও পড়ুন: ক্ষেপণাস্ত্র হানায় নিহত খামেনেই ? ইরানে কি টলছে মোল্লাতন্ত্র?

উল্লেখ্য, সাম্প্রতিক হামলার জেরে আবু ধাবি, দুবাই, রিয়াধ ও দোহা-সহ একাধিক শহরে বিমান চলাচল ব্যাহত হয়েছে। সোনাল চৌহান ছাড়াও একই সমস্যার মুখে পড়েছেন ক্রীড়াবিদ পি ভি সিন্ধু, ভারতের বাস্কেটবল দল এবং বহু সাধারণ যাত্রী। সকলেই নিরাপদে দেশে ফেরার অপেক্ষায়। বর্তমানে কেন্দ্রীয় সরকার পরিস্থিতির দিকে নজর রাখছে বলে কূটনৈতিক সূত্রের খবর। যুদ্ধাবস্থার মধ্যে বিদেশে আটকে পড়া ভারতীয়দের নিরাপদে ফিরিয়ে আনার বিষয়ে কী পদক্ষেপ নেওয়া হয়, সেদিকেই তাকিয়ে দেশ।